Eler

Φίλοι, Φύλλα μες στο Δάσος
2025-12-13 10:00 - 10:40, 2025-12-06 11:30 - 12:10, 2025-12-06 10:00 - 10:40, 2025-11-29 11:30 - 12:10, 2025-11-29 10:00 - 10:40, 2025-11-22 11:30 - 12:10, 2025-11-22 10:00 - 10:40, 2025-11-15 11:30 - 12:10 (Europe/Athens) and 5 more dates
Μια βρεφική παράσταση στο θέατρο ΕΛΕΡ

Από Σάββατο 1η Νοεμβρίου και κάθε Σάββατο

Μετά το καλοκαιρινό τους ταξίδι στον βυθό, η Πλιτς και η Πλατς βγάζουν τα σωσίβια και τα βατραχοπέδιλα και μας καλούν σε μια καινούρια περιπέτεια, ένα μαγικό πικ-νικ στο φθινοπωρινό δάσος. Αυτή τη φορά οι μικρές μας φίλες φορούν τα σκουφάκια τους, τα αδιάβροχα, τα ζεστά καλτσάκια τους και η βόλτα τους μόλις ξεκινά!

Το πολύχρωμο πέπλο των πεσμένων φύλλων, το φύσημα του ανέμου, το κελάηδημα των πουλιών και οι κρυφές φωλιές των ζώων είναι ένα διαδραστικό ταξίδι γεμάτο εντυπωσιακούς ήχους. Οι λιλιπούτειοι θεατές θα έχουν την ευκαιρία να βιώσουν μια μοναδική αισθητηριακή εμπειρία με εικόνες, κινήσεις και ρυθμούς εμπνευσμένους από το φυσικό περιβάλλον και τις εποχικές αλλαγές μέσα από πρωτότυπη μουσική δημιουργημένη ειδικά για τη βρεφική παράσταση.

Τα μικρά παιδιά με τους συνοδούς τους κάνουν παρέα με τα χαριτωμένα ζωάκια του δάσους, γνωρίζουν τις κεφάτες περιπατήτριες Πλιτς και Πλατς, παίζουν και χαίρονται μέσα από την πρώτη τους θεατρική εμπειρία, όπου αναδεικνύεται η αλληλεγγύη και ο σεβασμός στη φύση!

Η παράσταση «Φίλοι, Φύλλα μες στο Δάσος» έχει σχεδιαστεί ειδικά για βρέφη και παιδιά ηλικίας 6 μηνών έως 2 ετών. Πρόκειται για μια παιδαγωγικά μελετημένη εμπειρία που προάγει τη φαντασία, την παρατηρητικότητα και την αλληλεπίδραση των βρεφών με το περιβάλλον στον ζεστό και κατάλληλα διαμορφωμένο χώρο του Θεάτρου ΕΛΕΡ.

Οι γονείς/φροντιστές κάθονται σε κύκλο πάνω σε αναπαυτικές μαξιλάρες, έχοντας τα παιδιά στην αγκαλιά τους κατά τη διάρκεια της παράστασης. (40 λεπτά).

Παιδαγωγική επιμέλεια

Η παράσταση έχει δημιουργηθεί σε συνεργασία με τη Φωτεινή Καραγρηγόρη (“Lemonhood“), εκπαιδευτικό και παιδαγωγό πρώιμης παιδικής ηλικίας (MSSc Child Studies, MEd), με στόχο την παροχή πολύτιμων ερεθισμάτων που ενισχύουν την ψυχοκινητική και συναισθηματική ανάπτυξη των βρεφών.

Τα βρέφη και οι συνοδοί τους έχουν την ευκαιρία να μοιραστούν στιγμές χαράς, παρατήρησης και τρυφερότητας, ενώ παράλληλα ενθαρρύνεται η κοινωνικοποίηση μέσα από τη θεατρική τέχνη.

Πρακτικές πληροφορίες

Κάθε παράσταση φιλοξενεί έως 20 ζευγάρια (βρέφος-συνοδός).

Όλα τα παιχνίδια, τα αντικείμενα και το δάπεδο απολυμαίνονται σχολαστικά με ειδικά, ασφαλή για βρέφη, καθαριστικά, διατηρώντας υψηλό επίπεδο υγιεινής.

Σημαντική σημείωση

Το εισιτήριο των 18 ευρώ εξασφαλίζει μια μαξιλάρα επί σκηνής σε έναν ενήλικα με ένα παιδί. Επιπλέον ενήλικες μπορούν να απολαύσουν την παράσταση από τις θέσεις του θεάτρου.

Συντελεστές

Ηθοποιοί: Νάγια Ζαχαρή, Μαρία Καραμάνη

Σκηνοθετική επιμέλεια: Μαρία Καραμάνη

Πρωτότυπη μουσική: Σωτήρης Κούλης

Επιμέλεια παραγωγής: ArtShuttle AMKE

Θέατρο ΕΛΕΡ

Φρυνίχου 10, Αθήνα 105 58 (Σταθμός ΜΕΤΡΟ Ακρόπολη)

Κάθε Σάββατο στις 10:00 π.μ. και στις 11:30 π.μ.

Εισιτήρια: 9€ ενήλικες, 9€ βρέφη

Απαραίτητη κράτηση θέσεων: ticketservices.gr

Πληροφορίες: 690 6060 927 / 211 7353 928

ΑΜΛΕΤ*
2025-12-12 21:00 - 23:00
του Ανδρέα Φλουράκη

Ελεύθερη διασκευή από το ομώνυμο έργο του Ο. Σαίξπηρ

Μετά τη μεγάλη επιτυχία του Ριχάρδου ΙΙΙ* που παίχτηκε για δύο σεζόν στο Σύγχρονο Θέατρο η σκηνοθέτης Ρουμπίνη Μοσχοχωρίτη ανεβάζει με τον ίδιο ανατρεπτικό τρόπο τον Άμλετ* σε μια συμπαραγωγή του ΔΗΠΕΘΕ Κοζάνης, του ΔΗΠΕΘΕ Σερρών και της Animatheater, που θα συζητηθεί.

Πρόκειται για μεταγραφή του κλασικού αριστουργήματος του Ουίλιαμ Σαίξπηρ «Άμλετ», από τον Ανδρέα Φλουράκη. Η δράση μεταφέρεται από τα ανάκτορα της Δανίας στα γραφεία και στα υπόγεια μιας σύγχρονης πολυεθνικής εταιρείας, διατηρώντας τη βασική πλοκή και τα πρόσωπα της ιστορίας.

Στον κόσμο αυτό, οι μηχανορραφίες, οι συμμαχίες και οι προδοσίες δεν διαδραματίζονται πια σε θρόνους και παλάτια, αλλά σε διοικητικά συμβούλια και σε υπουργεία ξένων χωρών. Ο Άμλετ καλείται να αντιμετωπίσει όχι μόνο τον θάνατο του πατέρα του και τον γάμο της μητέρας του με τον Κλαύδιο, αλλά και την αποκάλυψη πως ο ίδιος ο πατέρας του δολοφονήθηκε για να καλυφθούν πιθανά εγκλήματα στα οποία ήταν μπλεγμένη η κατασκευαστική τους εταιρεία.

Με αναφορές στη σημερινή κοινωνικοπολιτική πραγματικότητα, η μεταγραφή φωτίζει τα διαχρονικά ερωτήματα του έργου: την αλήθεια και το ψέμα, την ευθύνη και τη συνενοχή, την προσωπική ηθική απέναντι στο δράμα του συνανθρώπου, τη λογική και την τρέλα. Ο Άμλετ του Φλουράκη παλεύει μέσα σε έναν κόσμο όπου η εξουσία εξαγοράζει συνειδήσεις και οι φανταστικές φιγούρες μπερδεύονται με τις ενοχές των ζωντανών.

Η σκηνοθεσία της Ρουμπίνης Μοσχοχωρίτη αναδεικνύει το πώς το σαιξπηρικό δράμα παραμένει επίκαιρο, δίνοντας νέα πνοή σε ένα κείμενο που συνεχίζει να συνομιλεί με τους αγώνες του σήμερα. Ένα έργο για τον κυνισμό, τον αμοραλισμό και την ανάγκη για αλήθεια, σε μια τολμηρή θεατρική ανάγνωση που συνδυάζει την κλασική τραγωδία με το σύγχρονο πολιτικό θέατρο.

Ιδιαίτερα ελκυστική για το νεανικό κοινό, η παράσταση προσφέρει έναν Άμλετ κοντά στις ανησυχίες των εφήβων: την ανάγκη για ταυτότητα και δικαιοσύνη, την αγωνία τους για το μέλλον. Η σημερινή γλώσσα, το αιχμηρό χιούμορ, οι αιφνιδιαστικές ανατροπές και τα σύγχρονα σκηνικά καθιστούν το έργο προσιτό και οικείο, δημιουργώντας μια θεατρική εμπειρία που μπορεί να αποτελέσει αφορμή για προβληματισμό των ενηλίκων, αλλά και για γόνιμο διάλογο με τη νέα γενιά.

ΣΥΝΤΕΛΕΣΤΕΣ:

Ελεύθερη διασκευή: Ανδρέας Φλουράκης, από το ομώνυμο έργο του Ουίλιαμ Σαίξπηρ

Σκηνοθέτιδα: Ρουμπίνη Μοσχοχωρίτη

Σκηνικά-Κοστούμια: Έλλη Εμπεδοκλή

Πρωτότυπη Μουσική: Κώστας Νικολόπουλος

Επιμέλεια Κίνησης: Φαίδρα Νταϊόγλου

Φωτισμοί: Γιώργος Αγιαννίτης

Βοηθός σκηνοθέτη: Ανδρομάχη Κωστογιαννοπούλου

Φωτογραφίες: Παναγιώτης Μαΐδης (φώτο promo), Αλέξανδρος Βρεττάκος (φώτο παράστασης)

Επικοινωνία: Χρύσα Ματσαγκάνη

Συμπαραγωγή Δη.Πε.Θε. Κοζάνης και Δη.Πε.Θε. Σερρών, σε συνεργασία με την AnimaTheater

ΗΘΟΠΟΙΟΙ:

Κωνσταντίνος Κάππας, Καλλιρρόη Μυριαγκού, Χρήστος Διαμαντούδης, Κωνσταντίνα Λάλλου, Σίμος Κωστάκογλου, Δημήτρης Κουστολίδης, Χαράλαμπος Παυλίδης, Αντωνία Γκούβη

Τιμές εισιτηρίων:

Γενική Είσοδος: 17 ευρώ

Μειωμένο: 14€

Ομαδικό: 12€

Ατέλειες: 8 ευρώ

Διάρκεια παράστασης: 105 λεπτά χωρίς διάλειμμα

Προπώληση εισιτηρίων:

https://www.more.com/gr-el/tickets/theater/amlet-tou-andrea-flouraki

Η παράσταση επιχορηγείται από το Υπουργείο Πολιτισμού

Θέατρο Ελέρ Ελένη Ερήμου

Φρυνίχου 10, Αθήνα

Τηλέφωνο: 21 1735 3928

ΤΟ ΚΟΝΣΕΡΤΟ ΕΝΟΣ ΠΑΡΑΔΟΞΟΥ ΚΟΣΜΟΥ
2025-12-11 20:00 - 21:30, 2025-12-10 20:00 - 21:30, 2025-12-04 20:00 - 21:30, 2025-12-03 20:00 - 21:30
Μια, μουσική παράσταση διαφορετική απο ότι έχετε δεί ως τώρα.

Η Έλενα Ξυδιά, η διάσημη Ιπτάμενη Πιανίστρια παίζει πιάνο ζωντανά στη σκηνή με τον ίδιο της τον εαυτό.

Μαζί της, ένα σύνολο μουσικών και ηθοποιών ολογραμμάτων που εμφανίζονται ενώ δεν υπάρχουν.

Ζήσε το θαύμα της μουσικής και της τεχνολογίας στην πιο φαντασμαγορική παράσταση της χρονιάς!

Φως, ήχος, ψευδαίσθηση και πραγματικότητα ενώνονταισε μια ανεπανάληπτη εμπειρία, όπου η μουσική γίνεται εικόνακαι η φαντασία παίρνει σάρκα και οστά.

Ζήσε από κοντά, αυτά τα Χριστούγεννα, το φαινόμενο Piano Project.

Ένα κονσέρτο για τον πιο παράδοξο και πιο όμορφο κόσμο.

Σκηνοθεσία ΠΑΣΧΑΛΗΣ ΜΑΝΤΗΣΠαραγωγή LUMA PRODUCTIONS

ΘΗΣΕΑΣ ΚΑΙ ΜΙΝΩΤΑΥΡΟΣ
2025-11-23 05:00 - 06:10, 2025-11-16 05:00 - 06:10, 2025-11-09 05:00 - 06:10
Καραγκιόζη πες μας για την αρχαία Ελλάδα

Ο πολυαγαπημένος και διαχρονικότερος παιδικός ήρωας της λαϊκής μας παράδοσης αναλαμβάνει σ’ αυτόν τον κύκλο παραστάσεων

να συστήσει στα παιδιά τον κόσμο της αρχαίων Ελληνικών μύθων, των ηρώων της φαντασίας και των θαυμάτων .

Ο Καραγκιόζης με τον χαρακτηριστικό περιπετειώδη και σκανταλιάρικο τρόπο του συναντιέται με τους ήρωες της μυθολογίας μας και ζωντανεύει στο πανί θεϊκές περιπέτειες και ηρωικές σκανταλιές.

ΘΗΣΕΑΣ ΚΑΙ ΜΙΝΩΤΑΥΡΟΣ

Ο Καραγκιόζης μπλέκει σε μια αρχαία περιπέτεια όταν ο βασιλιάς Αιγέας τον καλεί να βοηθήσει τον γιο του, τον Θησέα, να ταξιδέψει στην Κρήτη και να αντιμετωπίσει τον τρομερό Μινώταυρο. Στην Κρήτη, με τη βοήθεια της Αριάδνης και του κουβαριού της μπαίνουν μαζί στον Λαβύρινθο. Ο Καραγκιόζης, με τις γκάφες και τις ατάκες του, καταφέρνει να μπερδέψει τον Μινώταυρο, βοηθώντας έτσι τον Θησέα να τον νικήσει. Η Αθήνα σώζεται και ο Καραγκιόζης επιστρέφει ζητώντας αύξηση και…. σουβλάκια!

Με ζωντανή μουσική!

Παίζει ο Σωκράτης Κοτσορές

Φιγούρες Σπύρος Αγγελόπουλος, Σωκράτης Κοτσορές

Κανονάκι Θάλεια Θωμόπουλου

Αφίσα/εικαστική επιμέλεια Σπύρος Αγγελόπουλος

Υπεύθυνη Δημοσίων Σχέσεων Γιώτα Δημητριάδη

Παραγωγή Θέατρο ΕΛΕΡ , vd ARTS

Διάρκεια 70’

Για παιδιά από 3 ετών

Η φόρμα του θεάτρου σκιών με μέσο τον ελαφρύ και παιγνιώδη χαρακτήρα της αποτελεί ιδανικό τρόπο για τη μεταφορά γνώσεων στα παιδιά. Οι αρχαίοι Ελληνικοί μύθοι και οι ιστορίες μεταφέρονται με τρόπο προσιτό και πολύ γοητευτικό δια στόματος του οικείου τους ήρωα Καραγκιόζη.

Ο μπερντές και οι φιγούρες των πολύχρωμων σκιών απελευθερώνει και δυναμώνει τη δημιουργική φαντασία μικρών και μεγάλων σ ένα παιχνίδι γεμάτο γνώση!

Κρατήσεις: 2117363928

και ΕΙΣΙΤΗΡΙΑ ΓΙΑ ΚΥΡΙΑΚΗ 09 ΝΟΕΜΒΡΙΟΥ 2025, 17:00 :: TicketServices.gr

ΤΙΜΗ ΕΙΣΙΤΗΡΙΟΥ από 8 ευρώ

“ΓΥΝΑΙΚΕΣ ΤΟΥ ΠΟΛΕΜΟΥ”
2025-06-08 21:00 - 22:30, 2025-06-07 21:00 - 22:30, 2025-06-06 21:00 - 22:30
“ΓΥΝΑΙΚΕΣ ΤΟΥ ΠΟΛΕΜΟΥ”

της Γιώτας Κουνδουράκη

βασισμένο στο ιστορικό μυθιστόρημα του

ΑΓΚ ΑΠΟΛΛΟΝΙ

Ένα Κλαδί Ελπίδας, Ένα Κλαδί Φωτιάς

Σκηνοθεσία Γιώτα Κουνδουράκη

Στο Θέατρο «Ελέρ»

Για τρείς παραστάσεις στις 6 – 7 & 8 ΙΟΥΝΙΟΥ

Στο Θέατρο Ελέρ για τρείς μόνο παραστάσεις στις 6 – 7 και 8 Ιουνίου θα παρουσιαστεί η παράσταση ΓΥΝΑΙΚΕΣ ΤΟΥ ΠΟΛΕΜΟΥ” σε κείμενο – σκηνοθεσία Γιώτας Κουνδουράκη, που βασίζεται στο ιστορικό μυθιστόρημα του ΑΓΚ ΑΠΟΛΛΟΝΙ «Ένα Κλαδί Ελπίδας, Ένα Κλαδί Φωτιάς»

Ο πόλεμος του Κοσόβου και οι τραγικές γυναίκες του πολέμου. Η Αληθινή ιστορία δύο γυναικών σε μια από τις πιο μαύρες σελίδες της σύγχρονης Ευρωπαϊκής Ιστορίας. Η μια αυτοκτόνησε, όταν τις έφεραν μετά από χρόνια τα κοφίνια με στάχτες των αγνοούμενων παιδιών της και η άλλη έθαψε τους δύο νεκρούς γιους και περιμένει ακόμα, μετά από 26 χρόνια, τα κοφίνια δυο ακόμα γιων της και του άντρα της .

Μια σουρεαλιστική συνάντηση ζωντανών και νεκρών μιλάει για τον πόλεμο που δεν σταματάει ποτέ .

Στον πόλεμο οι γυναίκες δεν ξέρουμε νικητές και νικημένους. Μόνο μετράμε τους νεκρούς. Αυτή είναι η αλήθεια. Ανάβουμε τα καντήλια, βρέχουμε τους τάφους με τα δάκρυα μας, και περιμένουμε. Εμάς δεν μας ρώτησε κανείς .Κι άλλες μανάδες θα κλάψουν, και αίμα θα τρέξει από τα μάτια τους.

Οι Γυναίκες του πολέμου του Κοσόβου. Ουρλιάζουν και καταγγέλουν.

Σταματήστε επιτέλους !!

Αφήστε τα παιδιά μας, αφήστε τα παιδιά μας να ζήσουν. Καταραμένοι…

ΣΥΝΤΕΛΕΣΤΕΣ

Κείμενο-Σκηνοθεσία: Γιώτα Κουνδουράκη

Βασισμένο στο ιστορικό μυθιστόρημα του Αγκ Απολλονί

Μουσική-Ηχοτοπία: Κωνστής Κόντος

Σκηνικά: Δημήτρης Μέλλος

Κοστούμια: Μάγδα Καλέμη

Βοηθός Σκηνοθέτη: Μαρία Χελιδώνη

Video Art: Νίκος Γιαβρόπουλος

Φωτισμοί/ Φωτογραφίες προγράμματος & αφίσας: Πάνος Γκόλφης

Μετάφραση κειμένου στα Αλβανικά: Ίβα Ντάμι

ΕΡΜΗΝΕΥΟΥΝ με σειρά εμφάνισης:

Μαρσέλα Λένα

Κατερίνα Χάσκα

Ορέστης Ζιώγκας

Αγκ Απολλονί

Υπό την αιγίδα και με τη χορηγία του Γραφείου Συμφερόντων Κοσόβου στην Αθήνα.

Ευχαριστούμε θερμά τον Πρόξενο κο Φιτίμ Γκλαρέβα.

Παραστάσεις:

6, 7 & 8 Ιουνίου

Ώρα Εναρξης: 21:00

Τηλέφωνο θεάτρου 2117353928

Προπώληση: ticketservices και στο ταμείο του θεάτρου

Βρυκόλακες
2025-06-01 20:00 - 21:30, 2025-05-02 21:00 - 22:30
του Ερρίκου Ίψεν

Αθηναϊκή Σκηνή – Φωτόνιο Τέχνης και Πολιτισμού

Ευθανασία, ένα πρόβλημα που επιζητεί άμεση λύση.

Έχει λεχθεί, και έχει γραφτεί αρκετές φορές, ότι τα έργα του Ερρίκου Ίψεν δεν έχουν πια να πουν κάτι στην εποχή μας, ότι ξεπεράστηκαν καί σαν έργα νοημάτων και προβληματισμού, αλλά καί σαν δομή γραφής -καλοφτιαγμένα έργα Γαλλικής μόδας. Μέγιστη παραπλάνηση. Ο Νορβηγός θεατρικός συγγραφέας, ποιητής και ηθοποιός, θεωρήθηκε και θεωρείται ακόμα, ένας από τους πρωτοπόρους της θεατρικής ευρωπαϊκής δραματουργίας.

Ένα από τα κορυφαία του έργα είναι και οι «Βρυκόλακες».

Είναι σημαντικό να δοκιμάζονται και να ξαναδοκιμάζονται τέτοιου είδους θεατρικές γραφές σαν τους «Βρυκόλακες» στη σκηνή. Έργο με στέρεη δομή,-απαγορευμένο για αρκετές δεκαετίες «ένα από τα πιο βρωμερά πράγματα που γράφτηκαν ποτέ», το χαρακτήρισαν- παραμένει μια πολύτιμη θεατρική παρακαταθήκη. Πρωτοπόρο για την εποχή του, αλλά και για σήμερα, μιάς και η βασική πλατφόρμα που κινούνται, σκέφτονται και πράττουν οι πέντε ήρωές του, μιλά για τον μέγα αγώνα του ατόμου να κρατήσει ακέραιη την ατομική του συνείδηση απέναντι στην πίεση που του εξασκούν οι ανόητες κοινωνικές συμβάσεις, τα πατριαρχικά «πρέπει» και οι δογματικές θρησκοληψίες. Τα συνεχή διλλήματα, με κορυφαίο δίλλημα την ευθανασία που πρέπει να αποφασίσει η κυρία Άλβινγκ για τον αγιάτρευτο γιό της, ο κοινωνικός αρνητικός κομφορμισμός που οδηγεί σταδιακά στην απρόσωπη υπάκουη μάζα, η, σχεδόν, δολοφονική εμμονή της προτεσταντικής πίστης στις «παλαιές, σωστές αντιλήψεις», που παρεμπιπτόντως, σημάδεψαν και συνεχίζουν να καθοδηγούν την πολιτιστική ταυτότητα στις άνω χώρες της Ευρώπης, καθιστούν το έργο απόλυτα σύγχρονο!

Στόχος, όραμα και επιθυμία να καταδείξει η παράσταση τα προαναφερθέντα και περισσότερο να επισημάνει και να τονίσει τις αντιφατικές συμπεριφορές των ανθρώπων όποιας εποχής, την αποπνικτική ηθικολογία που αποπροσανατολίζει, το ακανθώδες ζήτημα της ευθανασίας, την έλλειψη δυναμικών αποφάσεων τη στιγμή που χρειάζεται… να καταδείξει και να σχολιάσει αυτήν την συνεχή φασιστική επιβολή του σκοταδιού και των κρυφών συνεννοήσεων, που εντέλει μας στερούν το Φως της κατανόησης, της συγχώρεσης και της ευτυχίας.

[Κοραής Δαμάτης]

Η ιστορία μιας οικογένειας σε μια πόλη της Νορβηγίας στα τέλη του 19ου αιώνα. Η κυρία Άλβινγκ (Ασπασία Κράλλη) υποδέχεται τον γιό της Όσβαλντ (Μιχάλης Καλαμπόκης) -λείπει χρόνια από την πατρική εστία, λόγω σπουδών και καριέρας- και που επιστρέφει για τα εγκαίνια του ιδρύματος που κτίστηκε εις μνήμην του πατέρα του, λοχαγού Άλβινγκ. Ο οικογενειακός φίλος, εμπνευστής και διαχειριστής του ιδρύματος, Πάστορας Μάντερς (Φίλιππος Σοφιανός), έχει έρθει να τακτοποιήσει οικονομικές εκκρεμότητες του ιδρύματος, αλλά και να εκφωνήσει λόγο στα αυριανά εγκαίνια, εκθειάζοντας την μεγάλη προσφορά του λοχαγού Άλβινγκ. Η Ρεγγίνα (Ερατώ Πίσση), μόνιμη κάτοικος του σπιτιού και ψυχοκόρη της οικογένειας, νιώθει χαρά με την επιστροφή του Όσβαλντ, φλερτάρει μαζί του, κι ονειρεύεται πως ο νεαρός Άλβινγκ θα είναι η ευκαιρία να ξεφύγει από την μίζερη, κλειστή ζωή της Σκανδιναβίας. Απ’ την άλλη, ο πατέρας της Ρεγγίνας, Ένγκστραντ (Νίκος Παντελίδης), ζητά από την κόρη του να τον ακολουθήσει στα καινούργια επαγγελματικά του σχέδια που είναι να φτιάξει ένα, φαινομενικά, αθώο ξενοδοχείο ναυτικών. Ο νεαρός Όσβαλντ, που γύρισε μετά από χρόνια σπίτι του, εγκαταλείποντας την διαφορετική ζωή στο Παρίσι, στην Πόλη του Φωτός, φέρνει μαζί του βαριά μυστικά που αποκαλύπτοντάς τα, θα οδηγήσει και τα υπόλοιπα πρόσωπα του έργου να αντιμετωπίσουν τους δικούς τους ”Βρυκόλακες”.

«Το έργο ξεκινάει ως απλό αστικό δράμα για να εξελιχθεί σε τραγωδία. Το αδιέξοδο που βιώνουν η κυρία Άλβινγκ και ο γιος της Όσβαλντ κάνει να ξυπνήσουν μέσα τους τύψεις για το παρελθόν που ζουν ανάμεσα τους σαν “Βρυκόλακες”. Ο Ίψεν καταγγέλλει την υποκρισία του κλήρου, τη χαλάρωση του οικογενειακού ιστού και την οικοδόμηση μιας κοινωνίας θεμελιωμένης στο ψεύδος και τη συμβατικότητα».

[Ερρίκος Μπελιές]

Η Αθηναϊκή Σκηνή συνεχίζει την ερευνητική της πορεία στο χώρο της υποκριτικής και του Θεάτρου, τόσο ως επαγγελματικός θίασος, όσο και ως Ανώτερη Δραματική Σχολή. Ύστερα από σημαντικές παραστάσεις όπως ο Άμλετ, ο Βόυτσεκ, ο Εδουάρδος Β, οι Τρελοί της Βαλένθια, Πέρσες, Δωδέκατη νύχτα, Να ντύσουμε τους γυμνούς, Γειτόνισσες, Δούλα κ.α., που έλαβαν χώρα στο επαγγελματικό Θέατρο της Αθηναϊκής Σκηνής και με παρουσία σε εγχώρια και διεθνή φεστιβάλ, ξανασυνεργάζεται με το σημαντικό σκηνοθέτη Κοραή Δαμάτη και ενώνει δυνάμεις με αξιόλογους συντελεστές όπως η Δήμητρα Γαλάνη. Το εμβληματικό έργο του παγκόσμιου ρεπερτορίου “Βρυκόλακες” έλαβε επιχορήγηση από το Υπουργείο Πολιτισμού και παρουσιάζεται στο κοινό ύστερα και από την συμπαραγωγή της Εταιρείας Φωτόνιο Τέχνης και Πολιτισμού που έχει δώσει στο κοινό σημαντικές παραστάσεις όπως Το αγόρι με τις δυο καρδιές, Ένας καταπληκτικός καταθλιπτικός, η Πρόβα κ.α.

Μετάφραση: Ερρίκος Μπελιές

Σκηνοθεσία – Δραματουργική επεξεργασία: Κοραής Δαμάτης

Σκηνικά – Κοστούμια: Άννα Μαχαιριανάκη

Μουσική: Δήμητρα Γαλάνη

Σχεδιασμός φωτισμών: Άννα Σμπώκου

Βοηθός σκηνοθέτη: Άννα Χριστοφόρου

Διανομή με σειρά εμφάνισης:

Ρεγγίνα: Ερατώ Πίσση

Ένγκστραντ: Νίκος Παντελίδης

Πάστορας Μάντερς: Φίλιππος Σοφιανός

Κυρία Άλβινγκ: Ασπασία Κράλλη

Όσβαλντ Άλβινγκ: Μιχάλης Καλαμπόκης

Φωτογραφίες – Βίντεο: Πέτρος Πουλόπουλος

Επικοινωνία: Μαργαρίτα Δρούτσα

Social media: Νικόλαος Παπαδάκης

Διεύθυνση Παραγωγής: Θωμάς Πανδής

Παραγωγή: Αθηναϊκή Σκηνή – Μιχάλης Καλαμπόκης(Με την συμπαραγωγή της ΑΜΚΕ: Φωτόνιο Τέχνης και Πολιτισμού)

Η παράσταση επιχορηγείται από το Υπουργείο Πολιτισμού και Αθλητισμού της Ελλάδας.

Στρίγγλα
2025-05-10 21:15 - 22:30
Μετά τον επιτυχημένο κύκλο παραστάσεων με «Το Φαγητό» της Μαρίας Λαϊνά, ο Δημήτρης Λιόλιος επιστρέφει με τη νέα προσωπική του δουλειά, μια σύγχρονη σκηνική ανάγνωση του κλασικού έργου «Το Ημέρωμα της Στρίγγλας» του Ουίλλιαμ Σαίξπηρ.

Η εμβληματική σαιξπηρική κωμωδία ανασχηματίζεται σε ένα ψυχολογικό παιχνίδι για την εξουσία, την έμφυλη ταυτότητα και την κοινωνική καταπίεση. Μια σύγχρονη, απογυμνωμένη, ελεύθερη διασκευή η οποία ανατέμνει τις λεπτές ρωγμές ανάμεσα στην επιβολή και την υποταγή, την ελευθερία και τη συμμόρφωση. Ένα παιχνίδι που δεν είναι αθώο. Η μάχη πίσω από το γέλιο και μια ιστορία που δεν τελειώνει ποτέ.

Ταυτότητα παράστασης

Παίζουν: Δημήτρης Λιόλιος, Αναστασία Χατζάρα

Κείμενο: Βασισμένο στο έργο του Ο. Σαίξπηρ – «Το Ημέρωμα της Στρίγγλας»Μετάφραση, Σκηνοθεσία: Δημήτρης ΛιόλιοςΕλεύθερη διασκευή, Δραματουργική επεξεργασία: Δημήτρης Λιόλιος, Αναστασία ΧατζάραΣκηνικά, Κοστούμια: Αλέγια ΠαπαγεωργίουΠρωτότυπη μουσική σύνθεση, Ηχητικός σχεδιασμός: Μίμης ΝικολόπουλοςΚίνηση: Γιάννης ΝικολαΐδηςΦωτισμοί: Ζωή Μολυβδά ΦαμέληΚαλλιτεχνικός συνεργάτης: Βαγγέλης ΑμπατζήςΦωτογραφίες: Γιώργος ΣτριφτάρηςΟπτική ταυτότητα, SocialMedia: ΜΕΚΑΟΜΕΥπεύθυνη επικοινωνίας: Ευαγγελία ΣκρομπόλαΠαραγωγή: d.l.p.

Το Δάσος
2025-03-23 18:00 - 19:30, 2025-03-22 21:00 - 22:30
του David Mamet

Μια ποιητική εξερεύνηση της ανθρώπινης σχέσης

Το αριστουργηματικό και σπάνια παρουσιαζόμενο έργο του David Mamet, “Το Δάσος” (“The Woods”), σε σκηνοθεσία Θοδωρή Αμπαζή έρχεται στη σκηνή του θεάτρου Ελένη Ερήμου (ΕΛ.ΕΡ.).

Με τη σκηνοθετική ματιά να εστιάζει στη λεπτομερή αποτύπωση της υπαρξιακής αναζήτησης και του αδιεξόδου της επικοινωνίας, η παράσταση εξερευνά το πολυδαίδαλο “δάσος” των ανθρώπινων σχέσεων. Ο Mamet, απομακρυνόμενος από τον κλασικό ρεαλισμό, δημιουργεί ένα ποιητικό και σχεδόν υπερβατικό σύμπαν, όπου οι λέξεις αποκτούν ρυθμική και επαναληπτική δύναμη, εναλλάσσοντας το πραγματικό με το φαντασιακό, το είδωλο με την αντανάκλασή του.

Στο επίκεντρο της ιστορίας βρίσκεται ένα ζευγάρι – η Ρουθ (Δήμητρα Χατούπη) και ο Νικ (Δημήτρης Γκοτσόπουλος) – που περνά μία νύχτα γεμάτη εντάσεις στο οικογενειακό εξοχικό του άντρα, βαθιά μέσα στο δάσος. Από το δειλινό έως το επόμενο πρωί, το έργο διατρέχει τρεις σκηνές, όπου οι χαρακτήρες συγκρούονται, αποκαλύπτοντας φόβους, επιθυμίες και βαθιά ριζωμένες ανασφάλειες. Καθώς το πρωινό φως διαλύει τα “μάγια” της νύχτας, η σχέση τους επαναδιαπραγματεύεται, φέρνοντας στο φως τη λεπτή γραμμή μεταξύ συμφιλίωσης και απόλυτης ρήξης.

Η μουσική – άλλοτε ζωντανή και άλλοτε ηχογραφημένη – λειτουργεί ως οργανικό κομμάτι της αφήγησης, συνομιλώντας με τη σκηνική δράση και ενισχύοντας τη δραματικότητα των στιγμών.

Η παράσταση προσεγγίζει το ζεύγος με μια μετα-στριντμπεργκική ματιά, εξερευνώντας τι σημαίνει η σύγκρουση όταν είναι πλέον πολύ αργά.

Το “Δάσος” του Mamet δεν είναι απλώς ένα δράμα σχέσεων, αλλά ένα στοχαστικό εγχείρημα πάνω στην έννοια της ανθρώπινης μοναξιάς και της αδυναμίας σύνδεσης, πέρα από τη ρεαλιστική απεικόνιση μιας ερωτικής κρίσης. Είναι μια υπαρξιακή κατάδυση στο όνειρο και την υποσυνείδητη επιθυμία, που αναδεικνύει το “δάσος” ως μεταφορά για τον πυρήνα της ανθρώπινης αναζήτησης: την προσπάθεια κατανόησης και αποδοχής του Άλλου.

Ταυτότητα παράστασης

Διασκευή, Μετάφραση: Έλσα Ανδριανού

Σκηνοθεσία- Μουσική Σύνθεση: Θοδωρής Αμπαζής

Σκηνογραφία, Ενδυματολογία: Νίκη Ψυχογιού

Σχεδιασμός Φωτισμού: Γιώργος Αγιαννίτης

Ερμηνεύουν οι:

Δήμητρα Χατούπη, Δημήτρης Γκοτσόπουλος

Μουσικός επί σκηνής:

Βάσια Παπά

Φωτογραφίες: Ζαφείρω Βλάχου

Επικοινωνία: Νατάσα Παππά

Social media: Κατερίνα Κυπραίου

Οργάνωση και Εκτέλεση παραγωγής: Γιάννης Γκουντάρας & Αλεξάν Σαριγιάν

Βοηθοί σκηνοθέτη: Θάνος Ψαρράς, Γωγώ Μπόμπολα

Παραγωγή: Η Πάνδημος Ηώς

Στο θέατρο ΕΛ.ΕΡ. από Τετάρτη 19/3 έως Κυριακή 13/4

Τετάρτη με Σάββατο ώρα 21:00

Κυριακή ώρα 18:00

Υπό την αιγίδα και με χρηματοδότηση του Υπουργείου Πολιτισμού

Η άδεια για την από σκηνής θεάτρου παρουσίαση του έργου χορηγήθηκε από την Ελληνική εταιρία THE ARTBASSADOR / Performing Arts Management (www.theartbassador.gr) για λογαριασμό του συγγραφέα David Mamet και του ατζεντη αυτού STEWARD TALENT-USA

Ι-δανικά Όνειρα
2025-03-23 12:00 - 13:30
Η παράσταση “Ι-δανικά Όνειρα” είναι Βασισμένη στο ομώνυμο παραμύθι της Νικολέττας Λέκκα και φέρνει στη σκηνή μια ιστορία που υμνεί τη δύναμη που έχει μέσα του κάθε παιδί και την πολύτιμη υπενθύμιση ότι “η καλοσύνη σου είναι η δύναμή σου”. Μια ομάδα ταλαντούχων συντελεστών μας ταξιδεύουν σε περιπέτειες συναρπαστικές, υπενθυμίσεις πολύτιμες και υποσχέσεις από καρδιάς. Το ταξίδι, απρόσμενο και συναρπαστικό, κάνει κύκλους όπως η ίδια η ζωή. Μια σειρά από “πρωτιές” συνθέτουν το υπόβαθρο για μια παιδική παράσταση αξιώσεων, όπως αξίζει στο απαιτητικό παιδικό κοινό.

Η παιδική παράσταση “Ι-δανικά Όνειρα” είναι η πρώτη θεατρική παραγωγή που υπογράφει η Νικολέττα Λέκκα και το Να Μου Γελλάς. Το πρωτότυπο πολιτιστικό και λογοτεχνικό στέκι που γνωρίσαμε στην ιστοσελίδα www.namougellas.com και εδώ και έξι χρόνια μας συστήνει δυνατές λογοτεχνικές ιστορίες και μοναδικές ζωντανές εμπειρίες. Η παιδική παράσταση “Ι-δανικά Όνειρα”, χτίζει με τρόπο ουσιαστικό το επόμενο επίπεδο σε μια ιδέα που επιμένει να μας επιστρέφει σε ό,τι πιο όμορφο είμαστε.

Στην παράσταση “Ι-δανικά όνειρα”, η Νικολέττα Λέκκα υπογράφει το κείμενο και τους στίχους. Με τον χαρακτηριστικό της συγγραφικό λόγο, κάνει τον αναγνώστη κοινωνό σε μια διαδρομή γεμάτη ψυχή, μια διαδρομή που τον αφορά και τον αγγίζει. Ένας πολυσχιδής δημιουργικός άνθρωπος, η Νικολέττα επέλεξε τη συγγραφή και τον πολιτισμό, μέσα από ένα ταξίδι με γεμάτες αποσκευές. Με διδακτορικό στα οικονομικά και εμπειρία στη δημοσιογραφία, τα διεθνή χρηματοοικονομικά και τις επιχειρήσεις η Νικολέττα διαλέγει να συστήνεται ως μαμά, πολίτης και άνθρωπος που θέλει να κοιτάει ψηλά. Με τα “Ι-δανικά Όνειρα” θέλει να πει στα παιδιά όσα πολύτιμα φοβάται ότι θα χαθούν μέσα σε μια καθημερινότητα που τα πιέζει και συχνά τα προσπερνά. “Κάνε όνειρα καρδιά μου! Και μοιράσου τα με όσους αγαπάς. Γονείς, αδέρφια, φίλους, δασκάλους. Δεν είναι πάντα εύκολο το ταξίδι. Αλλά αξίζει πάντα.”

Ο Θοδωρής Γκόνης, ένας από τους σπουδαιότερους σκηνοθέτες και συγγραφείς, για πρώτη φορά αναλαμβάνει να φέρει στη σκηνή ένα έργο για παιδιά. Δεινός χειριστής του λόγου, επεξεργάζεται το κείμενο με τρόπο ευρηματικό για να το αναδομήσει μέσα από μια δημιουργική ζύμωση που το αναδεικνύει μοναδικά. Μαζί του η ομάδα «Ισθμός». Τέσσερις νέες ηθοποιοί, η Ρωξάνη Καρφή, η Χριστίνα Χαλκιά, η Δανάη Τσιρώνη και η Ξένια Γουρούβα συνθέτουν μια μοναδική χορογραφία εναλλαγής ρόλων με τρόπο αέρινο που καθηλώνει.

Ο αγαπημένος ηθοποιός Γιώργος Κωνσταντίνου, σε μια σπάνια συμμετοχή, θα ακουστεί στον ηχητικό ρόλο του μέντορα, ο οποίος με σοφία και καλοσύνη καθοδηγεί το νεαρό ήρωα που αναζητεί τα όνειρά του.

Τα σκηνικά και τα κουστούμια της παράστασης εμπνέεται και δημιουργεί η Ματίνα Μέγκλα. Με τρόπο συναρπαστικό όσο και πρωτότυπο η Ματίνα ντύνει μια ομάδα νέων ανθρώπων που μεταμορφώνονται μπροστά στα μάτια μας σε σύννεφα, ήρωες, παιδιά και κύματα.

Την πρωτότυπη μουσική της παράστασης υπογράφει ο Χρίστος Θεοδώρου. Με τον χαρακτηριστικό του ήχο που συγκινεί και ταξιδεύει ο Χρίστος χτίζει διαδρομές προς την καρδιά που μόνο η μουσική μπορεί να φτάσει με απόλυτη αμεσότητα.

Τα “Ι-δανικά Όνειρα” ,εγκαινιάζουν την παιδική σκηνή στο ανακαινισμένο θέατρο ΕΛΕΡ – Ελένη Ερήμου στην Πλάκα, δίνοντας μια όμορφη ευκαιρία για βόλτα στη γειτονιά των ονείρων.

Η παράσταση απευθύνεται σε παιδιά όλων των τάξεων του Δημοτικού.

Ένα κορίτσι διαλέγει να ονειρευτεί ένα σύννεφο! Ένα σύννεφο μικρό και ταξιδιάρικο που όλο τον ουρανό σεργιάνισε, μα δεν του έφτανε αυτό. Ήθελε να γίνει ένα με τη γη και να γίνει κάτι νέο, κάτι πιο μεγάλο από μόνο αυτό… Στο μεγάλο ταξίδι του, το Μικρό Σύννεφο θα βρεθεί μπροστά σε αποφάσεις δύσκολες, που εύχεται να μην είχε καταλάβει καν ότι υπάρχουν. Αλλά υπάρχουν. Θα αποκτήσει φίλους πολύτιμους, που δε θα φανταζόταν ποτέ ότι θα γνωρίσει. Αλλά θα γνωρίσει. Θα χρειαστεί να κάνει υπομονή μεγάλη, που δεν πίστευε ποτέ ότι θα άντεχε. Αλλά θα αντέξει…

Παρέα του στο ταξίδι, από μακριά, το κορίτσι που ζει στο σπίτι δίπλα στην πιο όμορφη θάλασσα. Στο μεγάλο κόκκινο σπίτι με τα πολλά ποδήλατα, τις τηγανητές πατάτες της γιαγιάς και τις πολλές ιστορίες. Το δυνατό αυτό κορίτσι μαθαίνει στο Μικρό Σύννεφο από τη γεωγραφία της καρδιάς, ότι «όταν αγαπάς, το αλλού δεν είναι ποτέ μακριά». Μαθαίνει από τα μαθηματικά της ψυχής, ότι «στη ζωή όσο δίνεις, θα ’χεις». Μα έχουν και τα δυνατά κορίτσια κάποιο φόβο και χρειάζονται τους φίλους τους και μια αγκαλιά για να τολμήσουν να πάνε πιο μακριά. Το Μικρό Σύννεφο όμως δεν μπορεί να βοηθήσει από ψηλά.

Κάποια στιγμή, απρόσμενα, όπως συμβαίνει πάντα, θα έρθει το κάλεσμα που θα φέρει το Μικρό Σύννεφο κοντά σε όσα λαχταράει. Αεράκια-άρχοντες, βροχούλες-ξυπνητήρια και νύχτες γεμάτες υποσχέσεις, κύματα θεριά, μοχθηροί πειρατές και δελφίνια μαγικά θα γίνουν σκαλοπάτια για να φτάσει το Μικρό Σύννεφο να ζήσει την μεγάλη περιπέτεια που ονειρευόταν από την αρχή.

Ή μήπως όχι;

Και ποια είναι η αρχή;

Και πού είναι το τέλος;

Κι αν μέσα στον κύκλο της ζωής όλα αλλάζουν και αρχίζουν ξανά;

Ίσως μένουν τελικά μόνο τα όνειρα που θα μοιραστείς με όσους αγαπάς.

Γιατί έτσι γίνονται τα όνειρα από δανεικά, ιδανικά!

Συντελεστές:

Κείμενο: Νικολέττα Λέκκα

Σκηνοθεσία: Θοδωρής Γκόνης

Παίζουν: Ρωξάνη Καρφή, Χριστίνα Χαλκιά, Δανάη Τσιρώνη, Έλενη Τσιναρέλη

Στον ηχητικό ρόλο του Σοφού Σύννεφου: ο αγαπημένος Γιώργος Κωνσταντίνου

Σκηνογραφία/Ενδυματολογία: Ματίνα Μέγκλα

Μουσική: Χρίστος Θεοδώρου

Βασισμένο στο βιβλίο «Ι-δανικά Όνειρα», της Νικολέττας Λέκκα, εκδόσεις ΓΕΛΛΑΣ

Παραγωγή: Νικολέττα Λέκκα / Να Μου Γελλάς www.namougellas.com
